Փաստաբանի խոսքով՝ համաներումը չպետք է տարածվի խոշտանգման մեջ մեղադրվողների վրա, ուստի՝ իրավական մասը կարգավորելիս Արդարադատության նախարարը անմիջական դերակատարում պետք է ունենա․ «Հարկավոր է Քրեական օրենսգրքի 309 պրիմ 1 հոդվածի վրա արգելք դնել և խոշտանգումների մեջ մեղադրվող անձանց նկատմամբ համաներում չկիրառել։ Ինչպես օրենքում է ասվում՝ տուժողների իրավունքները պետք է վերականգնվեն և նրանք պետք է փոխհատուցում ստանան։ Եթե խոշտանգումների հոդվածի վրա համաներում տարածվի՝ կստացվի, որ տուժողները չեն կարողանա փոխհատուցման իրավունքից օգտվել: Պաշտոնատար անձանց կողմից խոշտանգումների բազմաթիվ դեպքեր են արձանագրվել, սակայն այս պահին դրա համար պատասխանատվություն կրող պաշտոնատար անձ չկա»,- նշեց փաստաբանը՝ ընդգծելով, որ խոշտանգումը ոչ միայն մարմնական վնասվածք է, այլև հոգեբանական։